**Ministru kabineta noteikumu "Kārtība, kādā Valsts probācijas dienests apmāca un sertificē brīvprātīgā darba veicējus izlīguma procesa organizēšanai un vadīšanai" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu "Kārtība, kādā Valsts probācijas dienests apmāca un sertificē brīvprātīgā darba veicējus izlīguma procesa organizēšanai un vadīšanai" projekts (turpmāk – noteikumu projekts) ir sagatavots, pamatojoties uz Valsts probācijas dienesta likuma (turpmāk – likums) 23.panta sestajā daļā noteikto deleģējumu un Valsts probācijas dienesta likuma Pārejas noteikumu 15.punktu – "Ministru kabinets līdz 2018. gada 1. jūnijam izdod šā likuma [13. panta](https://likumi.lv/doc.php?id=82551#p13) trešajā daļā, [16. panta](https://likumi.lv/doc.php?id=82551#p16) trešajā daļā, [18.2 panta](https://likumi.lv/doc.php?id=82551#p18.2) trešajā daļā un [23. panta](https://likumi.lv/doc.php?id=82551#p23) trešajā un sestajā daļā minētos noteikumus". |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai nodrošinātu likuma 23. panta sestajā daļā noteikto, Valsts probācijas dienests (turpmāk – Dienests) ir sagatavojis Ministru kabineta noteikumu projektu "Kārtība, kādā Valsts probācijas dienests apmāca un sertificē brīvprātīgā darba veicējus izlīguma procesa organizēšanai un vadīšanai, kā arī anulē sertifikātu" (turpmāk – noteikumu projekts).  Likuma 1. panta 8. punkts noteic, ka starpnieks ir Dienesta amatpersona, kas organizē un vada izlīguma procesu, vai brīvprātīgā darba veicējs, kas ir apmācīts un sertificēts izlīguma procesa organizēšanai un vadīšanai.  Šobrīd brīvprātīgo darba veicēju, kuri ir starpnieki izlīguma procesā (turpmāk – brīvprātīgie) sertificēšanas kārtību regulē Ministru kabineta 2007. gada 20. novembra noteikumi Nr.782 "Kārtība, kādā Valsts probācijas dienests sertificē brīvprātīgos probācijas darbiniekus, kuri ir starpnieki izlīgumā", taču stājoties spēkā likuma grozījumiem un Brīvprātīgā darba likumam, ir nepieciešams mainīt terminu "brīvprātīgais probācijas darbinieks" uz "brīvprātīgā darba veicējs", turklāt šo gadu garumā praksē ir radušies dažādi jauninājumi, kas ir iekļauti noteikumu projektā.  Dienests pirmos brīvprātīgos izlīguma procesa organizēšanai un vadīšanai piesaistīja 2009. gadā, līdz ar to ir izveidojusies veiksmīga prakse to iesaistīšanai mācību un sertificēšanas procesā. Šobrīd Dienestā aktīvi darbojas 16  brīvprātīgie izlīguma procesa starpnieki. Noteikumu projekts paredz arī Dienesta nodarbinātajiem, kuri ir izbeiguši valsts civildienesta vai darba tiesiskās attiecības ar Dienestu, un pēdējā gada laikā amata pienākumu ietvaros ir organizējuši un vadījuši izlīguma procesus, sešu mēnešu laikā no minēto attiecību ar Dienestu pārtraukšanas, var iesniegt Dienesta sertificēšanas komisijai (turpmāk – komisija) iesniegumu izsniegt brīvprātīgā starpnieka sertifikātu izlīguma procesa organizēšanai un vadīšanai bez atkārtotas mācību programmas apgūšanas, jo šie nodarbinātie ir profesionāli starpnieki un augstu novērtēts resurss Dienestā.  Izstrādājot noteikumu projektu tika ņemta vērā Eiropas Padomes Ministru komitejas rekomendācija Nr.R(99)19 "Par mediāciju krimināllietās" (turpmāk – Rekomendācija), kas dalībvalstīm iesaka pielietot *Taisnīguma atjaunošanas* pieejas kā alternatīvu kriminālprocesam, aktīvi iesaistot cietušos, personas, kuras ir izdarījušas noziedzīgu nodarījumu un sabiedrības pārstāvjus, lai mazinātu nozieguma radīto kaitējumu un veicinātu noziedzības profilaksi. Rekomendācija paredz, ka nacionālajai likumdošanai jāveicina izlīguma procesi krimināllietās un jāizstrādā pie starpnieku atlases un apmācību procedūrām. Starpniekiem ir jābūt ar loģiskām spriešanas spējām un labu saskarsmes kultūru. Pirms starpnieks uzsāk savu pienākumu pildīšanu, viņiem jānodrošina sākotnējā apmācība, kā arī prakse. Brīvprātīgo apmācības uzdevums ir nodrošināt augstu kompetences līmeni, īpaši pievēršot uzmanību prasmei risināt konfliktus, vadīt sarunas, specifiskajām prasībām darbam ar cietušajiem un likumpārkāpējiem kriminālpārkāpumu jomā. Likuma 23. panta ceturtā daļa noteic, ka brīvprātīgā darba veicējs drīkst būt starpnieks izlīguma procesā, ja viņam ir pietiekošas zināšanas un prasmes izlīgumu organizēšanā un vadīšanā. Līdz ar to noteikumu projekts paredz starpnieku mācību programmu vismaz 65 stundu apmērā, kura sastāv no teorētiskās un praktiskās daļas, sertificēšanas pārbaudes darba. Sagatavojot apmācību kārtību, tika ņemta vērā Eiropas pieredze un Dienesta 10 gadu laikā iegūtā prakse brīvprātīgo apmācībā. Noteikumu projekts paredz, ka Dienests ir atbildīgs par mācību procesa organizēšanu un vadīšanu, mācību programmas izstrādi un mācību plānošanu, brīvprātīgo grupu komplektēšanu, klātienes semināru organizēšanu un vadīšanu, mācību procesa pārraudzīšanu un sertificēšanas pārbaudes darba un pārbaudes uzdevuma saturu un apjomu.  Noteikumu projekts paredz, ka brīvprātīgais teorētisko daļu apgūst patstāvīgi un pēc katras tēmas apguves izpilda praktisko pārbaudes darbu, kas tiek nostiprināts ar klātienes pieciem semināriem, lai veiksmīgāk varētu apgūt starpniekam nepieciešamās iemaņas. Teorētiskās daļas ietvaros brīvprātīgais apgūst: Taisnīguma atjaunošanas (*Restorative Justice*) filozofiju; izlīguma procesu regulējošos normatīvos aktus; iepazīstas ar starpnieka lomu un ētikas principiem; izlīguma procesa organizēšanas un vadīšanas praksi Dienestā un citur pasaulē; aktīvās klausīšanās tehnikas; konflikta vadīšanas pieejas; viktimoloģiju, izlīguma noformēšanas praksi u.c.  Lai brīvprātīgo mobilizētu mācību procesam, noteikumu projekts paredz konkrētus termiņus teorētiskās daļas apgūšanai: Brīvprātīgais septiņu dienu laikā apgūst elektroniski saņemtos mācību materiālu, trīs dienu laikā izpilda pārbaudes darbu un nosūta atpakaļ Dienestam, savukārt Dienests pēc pārbaudes darba saņemšanas, veic tā pārbaudi un par rezultātu informē brīvprātīgo. Turklāt noteikumu projekts paredz arī mācību materiāla apguves termiņa pagarinājumu gadījumos, kad brīvprātīgajam ir bijuši pamatoti iemesli, piem., pārejoša slimība.  Noteikumu projekts paredz, ka brīvprātīgais pēc teorētiskās daļas katras tēmas apguves, izpilda pārbaudes darbu. Pārbaudes darbs balstās uz punktu sistēmu un, ja brīvprātīgais saņem 80% no noteikto punktu skaita, tiek uzskatīts, ka pārbaudes darbs ir nokārtots. Noteikumu projekts paredz iespēju pārbaudes darbu kārtot atkārtoti, taču ne vairāk kā divas reizes.  Noteikumu projekts paredz, ka praktiskajā daļā brīvprātīgais vada ne mazāk kā trīs izlīguma procesus Dienesta struktūrvienības atbildīgās amatpersonas (turpmāk – atbildīgā amatpersona) klātbūtnē, lai reālā izlīguma procesā brīvprātīgais apgūtu praktiskās iemaņas sarunu vadīšanā starp cietušo un likumpārkāpēju. Lai brīvprātīgais spētu analizēt vadītās izlīguma sēdes norisi, noteikumu projekts paredz brīvprātīgajam sadarbību ar atbildīgo amatpersonu, lai sniegtu atgriezenisko saiti par izlīguma sēdes norisi, tostarp par to, kā brīvprātīgais jutās, vadot izlīguma sēdi, kas bija pozitīvs šajā procesā, kādas prasmes jāuzlabo sarunu vadīšanā u. tml.  Lai izprastu brīvprātīgā sagatavotības līmeni, atbildīgā amatpersona pēc katra novadītā izlīguma procesa un atgriezeniskās saites saņemšanas, sniedz savu vērtējumu brīvprātīgajam, un abus šos vērtējumus iesniedz Dienestam. Ja praktiskajā daļā brīvprātīgais saņem negatīvu vērtējumu, noteikumu projekts paredz iespējas brīvprātīgajam vadīt kopā ar atbildīgo amatpersonu papildus ne mazāk kā vienu izlīguma procesu. Brīvprātīgais iegūst praktiskās iemaņas arī organizējot cietušā un personas, kura izdarījusi noziedzīgu nodarījumu, konsultācijas par izlīguma procesa norisi.  Valsts probācijas dienesta likuma 23.panta ceturtās daļas 3.punkts noteic, ka brīvprātīgā darba veicējs drīkst būt par starpnieku izlīguma procesā, ja ir saņēmis Dienesta izsniegtu sertifikātu. Noteikumu projekts paredz, ka lēmumu par sertifikāta piešķiršanu pieņem komisija. Noteikumu projekts paredz, ka sertifikātu brīvprātīgajam komisija izsniedz uz diviem gadiem pēc sekmīgas starpnieku mācību programmas apgūšanas, sagatavojot lēmumu par sertifikāta piešķiršanu vai atteikumu piešķirt sertifikātu.  Noteikumu projekts paredz brīvprātīgo sertificēšanu uz diviem gadiem, jo tas ir optimāls termiņš, lai varētu izprast brīvprātīgā profesionālo izaugsmi un attīstību, attieksmi pret veicamo uzdevumu un izlīguma procesā iesaistītajiem dalībniekiem. Noteikumu projekts paredz, ka brīvprātīgajam ir jāiesniedz dokumenti komisijai vienu mēnesi pirms ir beidzies sertifikāta derīguma termiņš, lai komisija savlaicīgi varētu izsniegt jaunu sertifikātu un brīvprātīgais bez pārtraukuma varētu turpināt pildīt starpnieka pienākumus.  Noteikumu projekts paredz starpniekam saņemt jaunu sertifikātu, ja starpnieks sertifikāta darbības laikā nav pārkāpis izlīguma procesa organizēšanas un vadīšanas noteikumus un starpnieka ētikas principus, ir piedalījies Dienesta vai citu institūciju organizētajos starpnieka profesionālās kompetences paaugstināšanas pasākumos (vismaz astoņas stundas gadā); saņēmis struktūrvienības pozitīvu rakstveida atzinumu par brīvprātīgā darbību, sertifikāta darbības laikā organizējis un novadījis vismaz sešus izlīguma procesus.  Noteikumu projekts noteic to, ka komisijas kompetencē ir izvērtēt starpnieka saņemto iesniegumu un Dienesta struktūrvienības, kurai brīvprātīgais tika piesaistīts, atzinumu par izlīguma procesa organizēšanas un vadīšanas praksi un profesionālo izaugsmi. Pēc dokumentu izvērtēšanas komisija pieņem lēmumu piešķirt vai atteikt piešķirt starpniekam jaunu sertifikātu. Ja brīvprātīgais ir ievērojis visas Valsts probācijas dienesta likuma 23. pantā un 23¹. pantā un noteikumu projektā noteiktās prasības, tad brīvprātīgajam tiek izsniegts sertifikāts. Ja komisija pieņem lēmumu atteikt piešķirt jaunu sertifikātu, komisija sagatavo lēmumu.  Noteikumu projekts paredz arī izņēmumus, kad starpnieks var saņemt jaunu sertifikātu. Dienesta sadarbības prakse ar brīvprātīgajiem parādīja, ka starpnieki objektīvu iemeslu dēļ, nav varējuši izpildīt kādu no noteikumu projektā noteiktajām prasībām, piemēram, ilgstoša slimība, komandējums pamatdarbā un citi iemesli, taču starpnieks ir profesionāli organizējis un vadījis izlīguma procesus un ir motivēts turpināt sadarbību ar Dienestu, noteikumu projekts paredz, ka komisija var pieņemt lēmumu starpniekam izpildīt pārbaudes uzdevumu un novadīt vienu izlīgumu atbildīgās amatpersonas klātbūtnē. Tādā veidā Dienests pārliecinās, ka starpnieks nav zaudējis savas prasmes un iemaņas un var turpināt izlīguma procesa organizēšanu un vadīšanu. Gadījumos, kad starpniekam nav pamata izsniegt jaunu sertifikātu, viņam ir iespējas pieteikties apmācībām.  Noteikumu projekts paredz Dienesta iekšējai lietošanai veidot sertificēto starpnieku sarakstu (turpmāk – saraksts). Saraksta galvenais mērķis ir vienkopus apkopot informāciju par brīvprātīgā sertificētā darbību. Sarakstā norāda starpnieka vārdu, uzvārdu, sertifikāta numuru un izsniegšanas datumu, kas sniedz iespēju Dienestam sekot līdzi sertifikāta derīguma termiņam; dzimšanas datumu, kontaktinformāciju, Dienesta struktūrvienību, kurai starpnieks piesaistīts, ja sertifikāts anulēts – sertifikāta anulēšanas datumu un iemeslu, vadīto izlīgumu skaitu sertifikāta derīguma termiņa laikā, lai sekotu līdzi vadīto izlīguma procesu skaitam, t.i. divu gadu laikā novadīt vismaz sešus izlīgumus, kā arī izlīguma procesa organizēšanas un vadīšanas ārējā normatīvā aktā paredzēto ierobežojumu, ka brīvprātīgais starpnieks gada laikā drīkst novadīt ne vairāk ka 20 izlīguma procesus.  Noteikumu projekts paredz, ka Dienests savā mājas lapā ievieto informāciju par sertificētajiem starpniekiem, lai izlīguma procesa dalībnieki varētu pārliecināties par konkrētā brīvprātīgā darbības tiesiskumu. Dienesta mājas lapā par starpnieku ievieto šādu informāciju: starpnieka vārdu, uzvārdu, sertifikāta numuru, sertifikāta derīguma termiņu. Turklāt noteikumu projekts paredz, ka informāciju mājas lapā Dienests ievieto tikai ar starpnieka rakstisku piekrišanu.  Noteikumu projekts paredz sertifikāta anulēšanas kārtību. Likuma 23. panta septītā daļa noteic, ka sertifikātu var anulēt, ja starpnieks sertifikāta darbības laikā ir pārkāpis izlīguma organizēšanas un vadīšanas noteikumus un Dienesta vadītāja apstiprinātos starpnieka ētikas principus vai sniedzis par sevi nepatiesas ziņas. Noteikumu projektā ir noteikta kārtība, kādā tiek izskatīta lieta par sertifikāta anulēšanu. Lietu par starpnieka sertifikāta anulēšanu ierosina Dienests un to izskata komisija. Noteikumu projekts paredz komisijas darbības kārtību objektīvai lietas izvērtēšanai un iespēju starpniekam personīgi piedalīties lietas izskatīšanā, sniedzot skaidrojumus par radušos situāciju.  Lai nodrošinātu kvalitatīvu izlīguma procesa organizēšanu un vadīšanu uz lietas izskatīšanas brīdi, starpnieks tiek atstādināts no izlīguma procesa vadīšanas un organizēšanas, bet izlīguma procesa organizēšanu var turpināt atbildīgā amatpersona.  Noteikumu projekts paredz uzaicinājuma uz lietas izskatīšanas sēdi un lēmuma saturu, iespēju starpniekam visās lēmuma pieņemšanas stadijās piedalīties personīgi vai apstrīdēt komisijas pieņemto lēmumu. Noteikumu projekts paredz sertifikāta anulēšanu gadījumos, ja starpnieks iesniedzis komisijai iesniegumu par starpnieka pienākumu pildīšana izbeigšanu vai ja starpnieks ir miris.  Līdz ar šī noteikumu projekta spēkā stāšanās brīdi zaudēs spēku Ministru kabineta 2007. gada 20. novembra noteikumi Nr. 782 "Kārtība, kādā Valsts probācijas dienests sertificē brīvprātīgos probācijas darbiniekus, kuri ir starpnieki izlīgumā" (Latvijas Vēstnesis, 2009, 188, nr.). |
| 3. | Projekta izstrādē iesaistītās institūcijas | Noteikumu projektu izstrādāja Valsts probācijas dienests. |
| 4. | Cita informācija | Nav |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ir attiecināms uz šādām mērķa grupām: 1)Dienesta brīvprātīgā darba veicēji; 2) Dienesta starpnieki; 3) Dienesta nodarbinātie; 4) Izlīguma procesā iesaistītie dalībnieki |
| 2. | Tiesiskā regulējuma ietekme uz tautsaimniecību un administratīvo slogu | Nav |
| 3. | Administratīvo izmaksu monetārs novērtējums | Nav |
| 4. | Cita informācija | Nav |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši [Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā"](http://likumi.lv/doc.php?id=197033) pirms noteikumu projekta nosūtīšanas Valsts kancelejai izskatīšanai Valsts sekretāru sanāksmē, par noteikumu projekta izstrādi tiks informēti sabiedrības pārstāvji, ievietojot paziņojumu par iespējām iesaistīties tiesību akta izstrādes procesā Tieslietu ministrijas un Valsts probācijas dienesta mājaslapā sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Nav |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
|  | | |
| 1. | Projekta izpildē iesaistītās institūcijas | Valsts probācijas dienests. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav |
| 3. | Cita informācija | Nav |

Tieslietu ministrs Dzintars Rasnačs

Eglons 67244846

andris.eglons@vpd.gov.lv